CNAIR a lansat 20 martie 2019 licitaţia pentru construcţia tronsonului Nuşfalău – Suplacu de Barcău din A3. Ofertele pentru contractul estimat la 395,72 milioane de lei urmau să fie depuse până pe 21 mai 2019.

Pentru că au fost solicitări de clarificări, licitaţia a fost suspendată mai multe luni. Noul termen pentru depunerea ofertelor este 9 martie 2020. Rămâne de văzut dacă acesta va fi însă respectat.

Finanţarea pentru construcţia acestui tronson din Autostrada Braşov - Cluj - Borş (Transilvania) ar urma să fie asigurată din fonduri europene, prin Programul Operaţional Infrastructură Mare (POIM), potrivit informaţiilor din platforma de achiziţii publice SICAP.

De asemenea, luna aceasta ar urma să fie deblocate şi celelalte licitaţii privind construcţia de tronsoane din Autostrada Transilvania, care sunt suspendate de mai multe luni, potrivit unor răspunsuri ale conducerii CNAIR, publicate pe forumul Asociaţiei Pro Infrastructură.

Mai exact, este vorba despre licitaţiile pentru:

- Subsecţiunea 3A2: Nădăşelu - Mihăieşti (km 8+700-km 25+500) – 16,80 kilometri

- Subsecţiunea 3B1: Mihăieşti - Zimbor (km 0+000 - km 13+260) – 13,26 kilometri

- Subsecţiunea 3B2: Zimbor - Poarta Sălajului (km 13+260 - km 25+500) – 12,24 kilometri

Pentru ca Autostrada Transilvania să fie completă de la Cluj până la vama Borş, CNAIR mai trebuie să scoată la licitaţie subsecţiunile 3B3 Poarta Sălajului – Zalău (care cuprinde Tunelul Meseş) şi 3B4 Zalău – Nuşfalău.

loading...